b'\n_START_ARTICLE_\nJasenko Houra\n_START_SECTION_\nZgodnja kariera\n_START_PARAGRAPH_\nRodil se je 3. junija 1960 v Virovitici o\xc4\x8detu zdravniku in materi slikarki. Iz Slavonije se je kmalu preselil v Zagreb, v Dubravo. Najprej je igral tenis, nato je za\xc4\x8del trenirati nogomet, kmalu pa se je pojavila \xc5\xbeelja po profesionalnem ukvarjanju z glasbo, kjer ga je podpirala mama. Po koncertu Rolling Stonesov v Zagrebu leta 1976 pa se je odlo\xc4\x8dil ustanoviti glasbeno skupino. O\xc4\x8de je bil strog in je \xc5\xbeelel, da bi se Houra \xc5\xa1olal. Po Hourinem odgovoru, da \xc5\xbeeli postati glasbenik, ga je o\xc4\x8de vpra\xc5\xa1al, \xc4\x8de potrebuje denar za instrumente. "Denar sem mu moral vrniti in to z obrestmi. Po izdaji prve plo\xc5\xa1\xc4\x8de sem mu vse vrnil", je dejal Houra. Leta 1979 je Houra s Prljavim kazali\xc5\xa1tem kot predskupina igral na koncertu skupine Bijelo dugme na Stadionu JNA, zato je izpustil ustni izpit iz nem\xc5\xa1\xc4\x8dine in tako padel tretji letnik srednje \xc5\xa1ole.\n_START_SECTION_\nZa\xc4\x8detki\n_START_PARAGRAPH_\nLeta 1977 se je Houra pridru\xc5\xbeil skupini Cifer\xc5\xa1lus, ki se je nato preimenovala v Prljavo kazali\xc5\xa1te. Zasedba je dobila ime po eni izmed epizod popularnega stripa Alan Ford. Drugo ime, o katerem so razmi\xc5\xa1ljali je bilo\xc2\xa0\xc2\xbbZarazne bolesti\xc2\xab. Prvo zasedbo so poleg Houre sestavljali \xc5\xa1e Zoran Cvetkovi\xc4\x87 (kitara), Davorin Bogovi\xc4\x87 (vokal), Nino Hrastek (bas) in Tihomir File\xc5\xa1 (bobni). Na prvem koncertu so se predstavili kot punkerji. Skupina je na za\xc4\x8detku delovanja \xc5\xa1la skozi fazo \xc5\xbeivljenja na ulici, spanja po kolodvorih ipd.: "Novinar iz Novega Sada nas je \xc5\xbeelel intervjuvati, mi pa smo na to pristali pod pogojem, \xc4\x8de nam kupi pivo in sendvi\xc4\x8d", se je za\xc4\x8detkov skupine spominjal Houra. V tej zasedbi je skupina posnela singla "Televizori" in "Moj je otac bio u ratu" ter debitantski album Prljavo kazali\xc5\xa1te, ki je iz\xc5\xa1el leta 1979 in je bil leta 1998 uvr\xc5\xa1\xc4\x8den na 61. mesto lestvice 100 najbolj\xc5\xa1ih jugoslovanskih rock in pop albumov v knjigi YU 100: najbolji albumi jugoslovenske rok i pop muzike. Album je bil, po mnenju kritikov, najbolj\xc5\xa1i debitantski album v zgodovini hrva\xc5\xa1ke rock glasbe. Dr\xc5\xbeavni mediji so album bojkotirali zaradi anga\xc5\xbeiranosti tekstov in prozahodne glasbe, prah pa je dvignila tudi skladba\xc2\xa0\xc2\xbbSome boys (Neki dje\xc4\x8daci)\xc2\xab, ki se ukvarja s homoseksualno tematiko. Od izkupi\xc4\x8dka prve plo\xc5\xa1\xc4\x8de je Houra vrnil dolgove, ostanek denarja pa je porabil za letalsko karto za Pariz._NEWLINE_V Parizu je namre\xc4\x8d stanoval producent Ivan Stan\xc4\x8di\xc4\x87, Houra pa mu je nosil demo posnetke albuma Crno bijeli svijet. Po izdaji debitantskega albuma je Prljavce zapustil Cvetkovi\xc4\x87, nadomestil pa ga je Marijan Brki\xc4\x87.\n_START_SECTION_\nCrno bijeli svijet in Bogovi\xc4\x87ev odhod\n_START_PARAGRAPH_\nLeta 1980 je pri zalo\xc5\xbebi Suzy iz\xc5\xa1el drugi album Prljavcev, Crno bijeli svijet. To je najuspe\xc5\xa1nej\xc5\xa1i album skupine, prodanih je bilo ve\xc4\x8d kot 200.000 izvodov albuma. Album je bil leta 1998 uvr\xc5\xa1\xc4\x8den na 36. mesto lestvice 100 najbolj\xc5\xa1ih jugoslovanskih rock in pop albumov v knjigi YU 100: najbolji albumi jugoslovenske rok i pop muzike. Skupina je nato za\xc4\x8dela pripravljati material za album Heroj ulice, pevec Davorin Bogovi\xc4\x87 pa je sredi leta "izginil". \xc4\x8clani so imeli dogovorjene termine snemanja, Bogovi\xc4\x87a pa ni bilo. "Zalo\xc5\xbeba Suzy je rezervirala studio v Milanu, /.../. A Bogovi\xc4\x87a ni bilo in nih\xc4\x8de ga ni mogel najti. Vadili smo in se dogovarjali za nov termin snemanja, ko smo zvedeli, da je Bogovi\xc4\x87 za\xc4\x8del delati kot po\xc5\xa1tar na Krku. Z Brki\xc4\x87em sva se z njim dogovorila za tretji termin snemanja. /.../ Tako smo od\xc5\xa1li na letali\xc5\xa1\xc4\x8de in tretji\xc4\x8d v studio. Prepri\xc4\x8dani smo bili, da bo tokrat vse v redu in da bo Bogovi\xc4\x87 pri\xc5\xa1el, vendar ga zopet ni bilo. Mened\xc5\xbeerju Milanu \xc5\xa0krnjugu sem dejal, da Bogovi\xc4\x87a ni in da se vra\xc4\x8damo domov. \xc5\xa0krnjug pa mi je dejal, da to ne gre tako: \'Star si 21 let in dobro ve\xc5\xa1 kaj si podpisal v pogodbi. \xc4\x8cez 40 dni pridem po trakove.\' Poskusil sem ga pregovoriti, da nismo \xc5\xa1e ni\xc4\x8d posneli, \xc5\xa0krnjug pa je vztrajal pri svojem," se je tistega snemanja spominjal Houra. Na albumu je tako sam odpel vse glavne vokale. Med snemanjem sta Hrastek in File\xc5\xa1 dobila poziv za slu\xc5\xbeenje voja\xc5\xa1kega roka in ostala sta le Houra in Brki\xc4\x87. Za promocijo albuma se je v skupino vrnil Cvetkovi\xc4\x87, za album Korak od sna pa se je vrnil Bogovi\xc4\x87. Pred snemanjem albuma Zlatne godine je skupino za vedno zapustil Bogovi\xc4\x87. Ivica Bodalec je bil natakar v lokalu, kamor so zahajali Prljavci. Preko njega so spoznali njegovega brata Mladena, ki je na njihovem albumu Korak od sna pel spremljevalne vokale. Ko se je Bodalec vrnil iz vojske je nadomestil Bogovi\xc4\x87a.\n_START_SECTION_\nZaustavite Zemlju in naprej\n_START_PARAGRAPH_\nLeta 1988 je skupina izdala enega izmed svojih najzna\xc4\x8dilnej\xc5\xa1ih albumov, Zaustavite Zemlju. Album vsebuje skladbo "...Mojoj majci", ki jo je Houra napisal v spomin svoji pokojni materi. Zaradi verza\xc2\xa0\xc2\xbbzadnja ru\xc5\xbea Hrvatska\xc2\xab\xc2\xa0je skladba postala velika uspe\xc5\xa1nica, ki je v tistem \xc4\x8dasu vzbudila nacionalni naboj. Veliko ljudi je skladbo razumelo kot posvetilo Savki Dab\xc4\x8devi\xc4\x87-Ku\xc4\x8dar, ki je bila ena izmed vodji Hrva\xc5\xa1ke pomladi leta 1971 in se je konec 80. let ponovno politi\xc4\x8dno aktivirala. Po izdaji albuma je skupino zapustil Marijan Brki\xc4\x87, nadomestil pa ga je Damir Lipo\xc5\xa1ek. Promocijska turneja skupine je potekala po vsej Evropi, vrhunec pa je dosegla 17. oktobra 1989 s koncertom na Trgu bana Jela\xc4\x8di\xc4\x87a (takrat Trg republike). Vedelo se je, da bo to velik koncert, vseeno pa Prljavci niso pri\xc4\x8dakovali toliko ljudi. Po nekaterih ocenah se je na koncertu zbralo okrog 300.000 ljudi. 20 minut pred za\xc4\x8detkom koncerta je pri\xc5\xa1la policija izklju\xc4\x8dit elektriko, vendar se ni mogla prebiti skozi gne\xc4\x8do. Nek in\xc5\xa1pektor je zato Houri dejal, naj pove ob\xc4\x8dinstvu, da koncerta ne bo, Houra je na to odgovoril: "Recite im vi!", policija pa se je nato umaknila. Kot da bi vedel kaj se bo zgodilo, je Houra med izvajanjem skladbe "Heroj ulice" publiki dejal: "Samo, da vam povem, naj vas in nas v teh te\xc5\xbekih \xc4\x8dasih varuje Bog." Po mnenju nekaterih naj bi bil ta koncert eden izmed znanilcev konca Jugoslavije in Domovinske vojne. Koncert je bil do takrat najve\xc4\x8dje hrva\xc5\xa1ko zborovanje v zgodovini. "Vem samo, da so ta koncert odigrali Filko [Tihomir File\xc5\xa1], Nino in Keks [Damir Lipo\xc5\xa1ek]. Z Mladenom sva bila seveda z njimi, ampak sva bila osredoto\xc4\x8dena na dogajanje pred nami, ker ni bilo popolne varnosti. Vsake toliko sem gledal Katedralo in upal, da se kaj ne zgodi. /.../ Iz prvih vrst so neprestano nosili ljudi, ki so padli v nezavest," je o koncertu dejal Houra._NEWLINE_Sledila je plo\xc5\xa1\xc4\x8da Devedeseta, ki je iz\xc5\xa1la leta 1990. Houra o plo\xc5\xa1\xc4\x8di pravi, da jo je bilo te\xc5\xbeko posneti, ker je album Zaustavite Zemlju presegel vsa pri\xc4\x8dakovanja. Houra takrat ni imel \xc4\x8dasa, da bi se zaprl v sobo in vzel kitaro v roke. Skupina je album snemala 500-600 ur. O skladbah na albumu je Houra dejal, da je pisal kar mu je pri\xc5\xa1lo na misel, s skladbo "Pisma ljubavna" pa se je malce ponor\xc4\x8deval iz pevke Taj\xc4\x8di._NEWLINE_Med vojno je skupina imela premor, leta 1993 pa je izdala novi album Lupi petama,...., ki govori o vojni in \xc5\xbertvah. Album je leta 1994 prejel nagrado Porin za album leta. Z albuma je iz\xc5\xa1lo nekaj uspe\xc5\xa1nic, kot so "Lupi petama i reci evo sve za Hrvatsku", "Pet dana ratujem, subotom se zaljubljujem", "Ki\xc5\xa1e jesenje" in "Uzalud Vam trud svira\xc4\x8di", ki so jo Prljavci posneli skupaj s tambura\xc5\xa1ko skupino Tena iz Vinkovcev. 2. oktobra 1993 bi morala skupina igrati koncert na Stadionu Maksimir v Zagrebu, vendar je bil koncert prepovedan, zato ga je skupina izvedla na Radiu Velika Gorica. Album je bil posnet in je iz\xc5\xa1el pod imenom Zabranjeni koncert. 27. decembra 1994 je skupina na zagreb\xc5\xa1ki tr\xc5\xbenici Dolac izvedla Bo\xc5\xbei\xc4\x87ni koncert. Koncert je potekal v te\xc5\xbekih pogojih, saj je temperatura zna\xc5\xa1ala -4\xc2\xb0C. Soorganizator koncerta je bila tudi organizacija International Society for Human Rights, ki je Prljavcem podelila nagrado Human Rights._NEWLINE_V nadaljnji karieri je Houra s skupino posnel \xc5\xa1e 6 studijskih albumov in 4 albume v \xc5\xbeivo.\n_START_SECTION_\nPosrednik\n_START_PARAGRAPH_\nHoura se ne ukvarja le z glasbo. Po izobrazbi je novinar, opravljal je tudi izpit za ko\xc5\xa1arkarskega trenerja, je lastnik agencije za \xc5\xa1portni mened\xc5\xbement, v \xc5\xa0vici pa je leta 2002 registriral podjetje, ki se ukvarja s posredni\xc5\xa1tvom v trgovanju z umetni\xc5\xa1kimi deli. "Sodelovali smo pri prodaji \xc5\xa1tevilnih umetnin velikih imen, kot sta Marc Chagall in Vincent van Gogh. Pobudnik tega posla v Z\xc3\xbcrichu je bil moj pokojni sorodnik \xc5\xbdarko Dolinar. On me je v \xc5\xa0vici seznanil z ljudmi, ki so klju\xc4\x8dni, da se s tem ukvarjam. Na\xc5\xa1 posel je priprava dokumentov preden pridejo umetnine na avkcije", je o svojem poslu dejal Houra. Zanimanje nad umetnostjo je podedoval od matere, ki je bila slikarka.\n_START_SECTION_\nZasebno \xc5\xbeivljenje\n_START_PARAGRAPH_\nHoura je poro\xc4\x8den s Kanad\xc4\x8danko Dianne, s katero ima sina Ivana Bruna ter h\xc4\x8derki Mirjano in Doro.'